
РЕПУБЛИКА БЪЛГАРИЯ            
МИНИСТЕРСТВО НА ОБРАЗОВАНИЕТО И НАУКАТА
РЕГИОНАЛНО УПРАВЛЕНИЕ НА ОБРАЗОВАНИЕТО – МОНТАНА 


КАНАЛ ЗА ВЪТРЕШНО ПОДАВАНЕ НА СИГНАЛИ

Съгласно изискванията на чл. 13, ал. 1 от Закона за защита на лицата, подаващи сигнали или публично оповестяващи информация за нарушения (ЗЗЛПСПОИН), в Регионално управление на образованието – Монтана е създаден канал за вътрешно подаване на сигнали за нарушения.
Вътрешният канал за подаване на сигнали:
· се управлява по начин, който гарантира пълнотата, целостта и поверителността на информацията и възпрепятства достъпа на неоправомощени лица до тази информация;
·  дава възможност за съхранение на записана на траен носител информация за нуждите на проверката по сигнала и за по-нататъшни разследвания.
В Регионално управление на образованието (РУО) – Монтана  със заповед на началника са определени служебни лица, отговарящи за разглеждането на сигнали, които изпълняват задълженията си при спазване на Закона за защита на лицата, подаващи сигнали или публично оповестяващи информация за нарушения.
Сигналът се подава до служителя, отговарящ за разглеждането на сигнали, писмено или устно. За писмено се счита и подаването по електронна поща. Устното подаване на сигнал може да се осъществи по телефона на телефонния номер на определения служител за приемане на сигналите, обявен на сайта на РУО – Монтана, по други системи за гласови съобщения на същия номер, а по искане на сигнализиращото лице – чрез лична среща в уговорен между страните подходящ срок.
За регистрирането на сигнали се използват формуляри по образец, утвърден от националния орган за външно подаване на сигнали (КЗЛД). 
Писменият сигнал се подава от подателя чрез попълване на формуляра, а устният сигнал се документира чрез попълване на формуляра от служителя, отговарящ за разглеждането на сигнали, който предлага на подаващия сигнала да го подпише при желание от негова страна. Към сигнала могат да се приложат всякакъв вид източници на информация, подкрепящи изложените в него твърдения, и/или позоваване на документи, в т.ч. посочване на данни за лица, които биха могли да потвърдят съобщените данни или да предоставят допълнителна информация.
В случай че сигналът не отговаря на изискванията на закона служебното лице за приемането на сигналите изпраща на сигнализиращото лице съобщение за отстраняване на допуснатите нередности в 7-дневен срок от получаване на сигнала. Ако не бъдат отстранени, сигналът заедно с приложенията към него се връщат на сигнализиращото лице.
Служебното лице за приемане на сигналите проверява всеки сигнал по отношение на неговата достоверност. Не се разглеждат сигнали, които не попадат в обхвата на Закона за защита на лицата, подаващи сигнали или публично оповестяващи информация за нарушения и съдържанието на които не дава основания да се приемат за правдоподобни. Сигнали, които съдържат очевидно неверни или заблуждаващи твърдения за факти, се връщат от служителя с указание към подателя за поправка на твърденията и за отговорността, която той носи за набеждаване.
Служителят, отговарящ за разглеждането на сигнали, е длъжен да:
1. получава сигналите и потвърждава получаването им в срок от 7 дни след получаването
2. гарантира, че самоличността на сигнализиращото лице и на всяко друго лице, посочено в сигнала, ще бъде надлежно защитена и предприема нужните мерки за ограничаване на достъпа до сигнала на неоправомощени лица
3. поддържа връзка със сигнализиращото лице, като при необходимост изисква допълнителни сведения от него и от трети лица
4. предоставя обратна информация на подателя на сигнала за предприетите действия в срок не по-дълъг от три месеца след потвърждаването на получаването на сигнала
5. предоставя на лицата, желаещи да подадат сигнал, ясна и лесно достъпна информация за процедурите за външно подаване на сигнали към компетентния национален орган, а когато е уместно - към институциите, органите, службите и агенциите на Европейския съюз
6. документира устни сигнали
7. поддържа регистър на подадените сигнали
[bookmark: _GoBack]8. изслуша лицето, срещу което е подаден сигналът, или да приеме писмените му обяснения и да събере и оцени посочените от него доказателства
9. предоставя на засегнатото лице всички събрани доказателства и да му предоставя възможност да направи възражение по тях в 7-дневен срок, при спазване на защитата на сигнализиращото лице
10. предоставя възможност на засегнатото лице да представи и посочи нови доказателства, които да бъдат събрани в хода на проверката
11. в случай че изнесените в сигнала факти бъдат потвърдени:
а) организира предприемането на последващи действия във връзка със сигнала, като за целта може да изисква съдействието на други лица или звена в структурата на съответния задължен субект;
б) предлага на началника на РУО – Монтана предприемане на конкретни мерки с цел преустановяване или предотвратяване на нарушението в случаите, когато такова е констатирано или има реална опасност за предстоящото му извършване;
в) насочва сигнализиращото лице към компетентните органи, когато се засягат неговите права;
г) препраща сигнала на органа за външно подаване на сигнали при необходимост от предприемане на действия от негова страна, като за препращането сигнализиращото лице се уведомява предварително; в случай че сигналът е подаден срещу работодателя на сигнализиращото лице, служителят, отговарящ за разглеждането на сигнала, насочва лицето към едновременно сигнализиране на органа за външно подаване на сигнали.
Началникът на РУО – Монтана:
1. въз основа на постъпилия сигнал и на предложенията на служителя, отговарящ за разглеждането на сигнала, предприема действия в рамките на своята компетентност за преустановяване на нарушението или за предотвратяването му, ако то не е започнало
2. приоритизира по предварително определени критерии и правила разглеждането на постъпилите множество сигнали за по-тежки нарушения;
3. прекратява проверката:
а) когато нарушението, за което е подаден сигналът, е маловажен случай и не налага предприемането на допълнителни последващи действия; приключването не засяга други задължения или приложими процедури във връзка с нарушението, за което е подаден сигнал, нито защитата по този закон по отношение на вътрешното или външното подаване на сигнали;
б) по повтарящ се сигнал, който не съдържа нова информация от съществено значение за нарушение, по отношение на което вече има приключила проверка, освен ако нови правни или фактически обстоятелства не дават основание за предприемането на последващи действия;
в) когато се установят данни за извършено престъпление; сигналът и материалите към него се изпращат незабавно на прокуратурата.
4. изготвя индивидуален доклад, в който описва накратко информацията от сигнала, предприетите действия, окончателните резултати от проверката по сигнала, които заедно с мотивите съобщава на подалия сигнала работник или служител и на засегнатото лице при спазване на задължението за тяхната защита.
В случаите когато проверката е прекратена, сигнализиращото лице може да подаде сигнал до националния орган за външно подаване на сигнали.
Началникът на РУО – Монтана  поддържа регистър на сигналите за нарушения по ЗЗЛПСПОИН, който не е публичен.
Информацията, вписана в регистъра, се съхранява от определените длъжностни лица по начин, който гарантира нейната поверителност и сигурност и в съответствие с нормативната уредба.

За изпълнението на задълженията на РУО – Монтана по ЗЗЛПСПОИН са утвърдени Правила за вътрешно подаване на сигнали в РУО – Монтана по ЗЛПСПОИН.

Определените служители от РУО – Монтана, отговарящи за разглеждането на постъпилите в РУО – Монтана сигнали по ЗЗЛПСПОИН, са както следва:
1. Ивайло Николов – ст. експерт по ИО в РУО – Монтана – основен служител за приемане и разглеждане на сигнали  по вътрешния канал на РУО – Мнтана
2. Персияна Георгиева – ст. експерт по ПО в РУО – Монтана и длъжностно лице, определено за защита на личните данни по GDPR (приема и разглежда сигналите по вътрешния канал при отсъствието на основния служител)
3. Биляна Харалампиева – началник на отдел АПФСИО (в случай на отсъствие на двамата служители по т. 1 и т. 2 едновременно – приема и разглежда сигнали по вътрешния канал)
Телефоните и адресите на електронни пощи на определените длъжностни лица по ЗЗЛПСПОИН са публикувани в секция „Структура“ на сайта на РУО – Монтана.

